A bankkártyák használatát feleslegessé tévő fizetési megoldást jelent be pénteken a K&H Bank. Vélhetően még aznap el is indítják a szolgáltatást.

Érdekes sajtómeghívót kaptunk a K&H Banktól. A pénteki eseményt hirdető levél szövegéből kiderül, aznap mutatkozik be a pénzintézet új mobilfizetési megoldása, a K&H mobiltárca. Valamint a bank szakemberei beszélnek a fizetési trendek változásáról, illetve egy rövid előadást tart a MasterCard igazgatója.

A meghívó elég konkrét, a pénzintézet androidos telefonnal rendelkező ügyfelei lassan ki is vehetik kártyájukat a pénztárcából. Egészen valószínű ugyanis, hogy a bank egy NFC-alapú telefonos fizetési alkalmazást mutat be, melyben csak be kell regisztrálnunk a bankkártyánkat, majd azután az NFC-képes mobilunk is éppen ugyanúgy használható lesz egyérintéses/érintésmentes fizetésre, mint a kártyánk. (Még akkor is, ha a kártyán egyébként nincs PayPass.)

Az iPhone-nal rendelkező ügyfeleknek rossz hír, hogy az Apple telefonjaiban ugyan évek óta ott van az NFC chip, de a gyártó korlátozása miatt az nem használható banki fizetési megoldásokra, csak a Magyarországra egyelőre be nem vezetett Apple Pay szolgáltatás keretében.

Hasonlóval jelent meg idén az OTP is, sőt az ő Simple megoldásukat szeptember eleje óta már más bankok ügyfelei is használhatják.

Ha értesülni szeretne pénteken a K&H bejelentéséről, lájkolja a HVG Tech rovatának Facebook-oldalát.